ટૂથપેસ્ટ- બ્રશથી માંડીને બામની શીશી સુધીની બધી વસ્તુઓ મોટી બેગ અને હેન્ડબેગમાં ગોઠવાઇ ગઇ હતી. 'ત્યાં ટેબલના ખાનામાં એકસ્ટ્રા ચશ્માં હશે એ લાવ. એ પણ મૂકી દઇએ. પ્રવાસમાં ચશ્માં તૂટી જાય કે ખોવાઇ જાય તો એ ત્યાં તાત્કાલિક ના મળે. વધારાની એક જોડ સાથે રાખવી સારી.' અલકાએ કહ્યું એટલે ભાવિકા ટેબલ પાસે ગઇ અને ડ્રોઅર ખોલ્યું. ચશ્માંનું બોક્સ બહાર કાઢી લીધા પછી પણ એણે ડ્રોઅરમાં ખાંખાખોળાં ચાલુ રાખ્યાં.